**DĖL PRITARIMO PROJEKTAMS PAGAL PRIEMONĘ „ATSINAUJINANČIŲ ENERGIJOS IŠTEKLIŲ (SAULĖS, VĖJO, GEOTERMINĖS ENERGIJOS AR KITŲ, IŠSKYRUS BIOKURO) PANAUDOJIMAS VISUOMENINĖS IR GYVENAMOSIOS (ĮVAIRIŲ SOCIALINIŲ GRUPIŲ ASMENIMS) PASKIRTIES PASTATUOSE“, JŲ FINANSAVIMUI GAUTI**

2018 m. rugsėjo 28 Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 28 ir 30 punktais, 16 straipsnio 4 dalimi ir Klimato kaitos specialiosios programos lėšų naudojimo 2018 m. sąmatą detalizuojančio plano, patvirtinto Lietuvos Respublikos aplinkos ministro 2018 m. birželio 6 d. įsakymu Nr. D1-467 „Dėl Klimato kaitos specialiosios programos lėšų naudojimo 2018 m. sąmatą detalizuojančio plano patvirtinimo“, 1.2.1 papunkčiu, bei Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupės posėdžio protokolu Nr. 26, Rokiškio rajono savivaldybė n u s p r e n d ž i a:

1. Pritarti šių Rokiškio rajono savivaldybės visuomeninės paskirties pastatų modernizavimo projektų, rengiamų pagal 2018 m. Klimato kaitos specialiosios programos lėšomis finansuojamą priemonę „Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“, teikimui:
   1. „Atsinaujinančių energijos šaltinių diegimas VšĮ Rokiškio rajono ligoninėje“;
   2. „Atsinaujinančių energijos šaltinių diegimas VšĮ Rokiškio pirminės asmens sveikatos priežiūros centre“,
   3. „Atsinaujinančių energijos šaltinių diegimas Rokiškio Juozo Tumo-Vaižganto gimnazijoje“ (adresu M. Riomerio g. 1, ir Taikos g.17, Rokiškis).

2. Įsipareigoti 1.1–1.3 papunkčiuose minimiems projektams (gavus finansavimą iš ES struktūrinių fondų) skirti ne mažiau kaip 20 proc. lėšų pareiškėjo įnašui bei tinkamų finansuoti išlaidų daliai, kurios nepadengia projektui skiriamos finansavimo lėšos, ir netinkamų finansuoti išlaidų daliai, tačiau projektų įgyvendinimui būtinoms išlaidoms, finansuoti.

3. Įgalioti Rokiškio rajono savivaldybės administracijos direktorę pasirašyti 1.3 papunktyje minimą projekto paraišką „Atsinaujinančių energijos šaltinių diegimas „Rokiškio Juozo Tumo-Vaižganto gimnazijoje“ (adresu M. Riomerio g.1, ir Taikos g.17, Rokiškis).

4. Įgalioti viešosios įstaigosRokiškio pirminės asmens sveikatos priežiūros centro direktorę pasirašyti visus su projektu „Atsinaujinančių energijos šaltinių diegimas VšĮ Rokiškio pirminės asmens sveikatos priežiūros centre“ susijusius dokumentus, užtikrinti tinkamą projekto įgyvendinimą ir atlikti užsakovo funkcijas.

5. Įgalioti viešosios įstaigosRokiškiorajono ligoninės direktorę pasirašyti visus su projektu „Atsinaujinančių energijos šaltinių diegimas VšĮ Rokiškio rajono ligoninėje“ susijusius dokumentus, užtikrinti tinkamą projekto įgyvendinimą ir atlikti užsakovo funkcijas.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Antanas Vagonis

Gražina Švanienė

**SPRENDIMO PROJEKTO ,,DĖL PRITARIMO PROJEKTAMS PAGAL PRIEMONĘ „ATSINAUJINANČIŲ ENERGIJOS IŠTEKLIŲ (SAULĖS, VĖJO, GEOTERMINĖS ENERGIJOS AR KITŲ, IŠSKYRUS BIOKURO) PANAUDOJIMAS VISUOMENINĖS IR GYVENAMOSIOS (ĮVAIRIŲ SOCIALINIŲ GRUPIŲ ASMENIMS) PASKIRTIES PASTATUOSE“, JŲ FINANSAVIMUI GAUTI“ AIŠKINAMASIS RAŠTAS**

2018-09-28

Rokiškis

**Parengto sprendimo projekto tikslai ir uždaviniai.** Šiuo sprendimo projektu siūloma pritarti paramai gauti parengtoms paraiškoms „Atsinaujinančių energijos šaltinių diegimas VšĮ Rokiškio rajono ligoninėje“; „Atsinaujinančių energijos šaltinių diegimas VšĮ Rokiškio pirminės asmens sveikatos priežiūros centre“, „Atsinaujinančių energijos šaltinių diegimas Rokiškio J.Tumo-Vaižganto gimnazija“ (adresu M.Riomerio g.1, ir Taikos g.17, Rokiškis), pateiktų Lietuvos Respublikos aplinkos projektų valdymo agentūrai (APVA).

**Šiuo metu esantis teisinis reglamentavimas.** Klimato kaitos specialiosios programos lėšų naudojimo tvarkos aprašas, patvirtintas Lietuvos Respublikos aplinkos ministro 2010 m. balandžio 6 d. įsakymu Nr.D1-275; Lietuvos Respublikos aplinkos ministro 2018 m. balandžio 25 d. įsakymas Nr.D1-328 „ Dėl Klimato kaitos specialiosios programos lėšų naudojimo2018 m. sąmatos patvirtinimo“; Lietuvos Respublikos aplinkos ministro 2018 m. birželio 6 d. įsakymas Nr. D1-467 „Dėl Klimato kaitos specialiosios programos lėšų naudojimo 2018 m. sąmatą detalizuojančio plano patvirtinimo“.

**Sprendimo projekto esmė.** Remiantis Lietuvos Respublikos aplinkos ministerijos aplinkos projektų valdymo agentūros paskelbtu kvietimu, **nuo 2018 m. liepos 19 d.**teikti paraiškas paramai gauti pagal Klimato kaitos specialiosios programos lėšų naudojimo 2018 m. sąmatą detalizuojančio plano priemonę (1.2.1. punktas)  **„Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“.** **Galimi pareiškėjai / paramos gavėjai: v**isuomeninės ir gyvenamosios (įvairių socialinių grupių asmenims) paskirties pastatų, kurie nuosavybės teise priklauso valstybei, savivaldybėms, tradicinėms religinėms bendruomenėms, bendrijoms ar centrams, valdytojai arba savininkai. Šiam kvietimui bendra projektų finansavimui skiriama lėšų suma – **3,6 mln. Eur.**

**Tinkamos finansuoti išlaidų kategorijos.**

Vadovaujantis Lietuvos Respublikos aplinkos ministro 2018 m. liepos 11 d. įsakymas Nr. D1-668 „Dėl Lietuvos Respublikos aplinkos ministro 2013 m. liepos 3 d. įsakymo Nr. D1-493 „Dėl Tinkamų projektų išlaidų kategorijų pagal Klimato kaitos specialiosios programos finansavimo kryptis patvirtinimo“ pakeitimo“ tinkamos išlaidos yra:

1. mažo pajėgumo saulės elektrinių, skirtų elektros energijos gamybai savo poreikiams (ne pardavimui), ar saulės kolektorių, skirtų vandens šildymui ar šilumos palaikymui, diegimui;
2. vėjo energijos šaltinių diegimui savo poreikiams (ne pardavimui);
3. šilumos siurblių, skirtų karšto vandens ir šilumos energijos gamybai savo poreikiams (ne pardavimui), diegimui;
4. katilų, kurie kaip pagrindinę kuro rūšį naudoja iškastinį kurą (mazutą, skalūnų alyvą, gamtines dujas, akmens anglį ar kt.) ar kitą aplinkai taršų energijos šaltinį, keitimui į biokurą naudojančius katilus pastatų šilumos sistemose;
5. šilumos ir energijos apskaitos prietaisams ir kitai įrangai, kuri reikalinga šiems prietaisams įrengti.

Mažos apimties projekto įgyvendinimo laikotarpis turi būti ne ilgesnis nei 12 mėnesių, vidutinės apimties projekto įgyvendinimo laikotarpis turi būti ne ilgesnis nei 18 mėnesių, didelės apimties projekto įgyvendinimo laikotarpis turi būti ne ilgesnis nei 36 mėnesiai. Atsakinga institucija gali pratęsti Projekto įgyvendinimo laikotarpį ne daugiau kaip 6 mėnesius dėl objektyvių nuo Pareiškėjo nepriklausančių priežasčių, kurių Pareiškėjas negalėjo numatyti pateikiant ir vertinant paraišką. Maksimalų vienam pareiškėjui skiriamos subsidijos dydį riboja aplinkosauginio efektyvumo kriterijus: finansavimo dydis negali būti didesnis nei 0,15 Eur vienam projektu sumažinamam kilogramui CO2 ekvivalento. Bendras išmetamų šiltnamio efektą sukeliančių dujų kiekio sumažinimas per projekto vertinamąjį laikotarpį apskaičiuojamas pagal Lietuvos Respublikos aplinkos ministro 2010 m. balandžio 6 d. įsakymu Nr. D1-275 patvirtintą „Dėl Klimato kaitos specialiosios programos lėšų naudojimo tvarkos aprašo“ 2 priede nustatytą Išmetamų šiltnamio efektą sukeliančių dujų kiekio sumažinimo vertinimo metodiką.

**Galimos pasekmės, priėmus siūlomą tarybos sprendimo projektą:**

**teigiamos** – įstaigos sutaupys elektros energiją, bus mažesnės išlaidos; sumažės bendras išmetamų šiltnamio efektą sukeliančių dujų kiekis per ateinantį laikotarpį;

**neigiamos** – nėra.

**Kokia sprendimo nauda Rokiškio rajono gyventojams.** Ant viešųjų pastatų stogų ar pietinių pastato sienų sumontuoti saulės kolektoriai pagerins miesto įvaizdį.

**Finansavimo šaltiniai ir lėšų poreikis**: Subsidijos dydis – iki **80** **proc. visų tinkamų finansuoti projekto** **išlaidų; 20 proc.** – **savivaldybės prisidėjimas.** Mūsų savivaldybė pasirinko paraiškų teikimą pagal 1 punktą „mažo pajėgumo saulės elektrinių, skirtų elektros energijos gamybai savo poreikiams (ne pardavimui), ar saulės kolektorių, skirtų vandens šildymui ar šilumos palaikymui, diegimui“. Projekto pradžia numatoma 2018-11-01, Projekto pabaiga numatoma pagal 2019-10-31.Tai būtų:

Rokiškio Juozo Tumo-Vaižganto gimnazijai subsidija – 80 proc. nuo tinkamų išlaidų (157 235,73 Eur), savivaldybės – 47 778,93Eur; bendra projekto suma – 205  014,66 Eur, iš kurių netinkamos finansuoti išlaidos su PVM – 8 470,0 Eur;

VšĮ Rokiškio pirminės asmens sveikatos priežiūros centrui subsidija – 80 proc. nuo tinkamų išlaidų (62 932,36 Eur), savivaldybės –  968,09 Eur; bendra projekto suma – 82 900,45 Eur, iš kurių netinkamos finansuoti išlaidos su PVM – 4235,00 Eur;

VšĮ Rokiškio rajono ligoninei subsidija – 80 proc. nuo tinkamų išlaidų (83 937,26  Eur), savivaldybės – 25 219,31 Eur; bendra projekto suma – 109 156,57 Eur, iš kurių netinkamos finansuoti išlaidos su PVM – 4 235,00Eur.

**Iš viso bendra visų trijų projektų vertė būtų 397 071,68 Eur, 80 proc. subsidija** – **304 105,35 Eur, savivaldybės prisidėjimas, jei būtų patvirtintos paraiškos,** – **92 966,33 Eur.**

Šiuo metu šios paraiškos yra įtrauktos į rezervinį sąrašą, bet nevertinamos. Sprendimas skirti finansavimui priimamos bus tuo atveju, jei pateiktos pagrindiniame sąraše paraiškos projektų vertinimui bus atmestos dėl sumažėjusios prašomos sumos subsidijų dydžio ar patys pareiškėjai atsiims paraiškas ar dėl kitų priežasčių joms negalės būti skirtas finansavimas.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų skyriaus vyr. specialistė Gražina Švanienė